Կենտրոնական ընտրական հանձնաժողովի հրապարակած նախնական տվյալների համաձայն, ՀՀԿ-ի եւ ԲՀԿ-ի թեկնածու Վահագն Գեւորգյանը ստացել է 11 հազար 227 ձայն: Երկրորդ տեղում Արթուր Հարությունյանն է: Նա ստացել է 5 հազար 459 ձայն: Փաստորեն, Վահագն Գեւորգյանը քաղաքապետ է դարձել ձայների բավական մեծ առավելությամբ: Աբովյանի նախկին քաղաքապետ Կարապետ Իսրայելյանը 526 ձայն է ստացել: Երեկ նա հայտարարում էր, թե Աբովյանում հաղթել է չարիքը: Նա պնդում էր, թե ժողովուրդը ծախվել է, թեեւ՝ ինքը չի բողոքարկելու արդյունքները եւ շարունակելու է ապրել այդ քաղաքում: «Իրենք չար ծնվել են, չար էլ մեռնելու են, զավթեցին քաղաքը՝ Ծառուկյանի քավորությամբ: Ոչ մի խախտում էլ չեն արել, բացի այն, որ ժողովրդին մեքենաներով բերել են, փողը տվել, հետո՝ հետ տարել: Մարդիկ ծախվել են, ի՞նչ անես»,- հայտարարում էր Իսրայելյանը՝ հավելելով՝ ոչ բարով վայելեն քաղաքը: